Rozhodnutie Komisie
z 15. decembra 1992
o mikrobiologických kritériách uplatňovaných pri produkcii varených kôrovcov a mäkkýšov
(93/51/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady (ES) č. 91/493/EHS z 22. júla 1991, ktorá stanovuje zdravotné podmienky výroby a uvedenie na trh rybárskych výrobkov [1], konkrétne kapitolu V (II) (4) jej prílohy,
keďže v súlade s kapitolou IV (IV) (7) c) prílohy k smernici 91/493/EHS výrobcovia výrobkov z varených kôrovcov a mäkkýšov musia vykonať mikrobiologické testy svojich výrobkov v pravidelných intervaloch v súlade s normami, ktoré sa stanovia podľa kapitoly V (II) (4) tej prílohy;
keďže s cieľom chrániť zdravie verejnosti by mala byť stanovená hranica bakteriálneho znečistenia, ktorej prekročenie nemôže byť prijateľné bez toho, aby sa výrobok nepovažoval za toxický; keďže v prípade, že sa prekročí hranica prijateľnosti, výrobcovia musia prešetriť príčiny tohto prekročenia a pristúpiť k náprave, aby predišli jeho opätovnému výskytu;
keďže sa podľa uskutočnených výskumov určia metódy rozboru; keďže dovtedy by sa mali používať medzinárodne uznávané metódy;
keďže opatrenia, ktoré ukladá toto rozhodnutie, sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Mikrobiologické normy uplatňované pri výrobe varených kôrovcov a mäkkýšov, ktoré upravuje kapitola IV (IV) (7) c) prílohy k smernici 91/493/EHS sú uvedené v prílohe tohto rozhodnutia.
Článok 2
Mikrobiologické normy bude výrobca kontrolovať počas výrobného procesu a predtým než sa výrobky z kôrovcov a mäkkýšov uvarené v schválenom spracovateľskom závode v súlade s článkom 7 smernice 91/493/EHS dodajú na trh.
Článok 3
1. Vedúci pracovníci spracovateľského závodu vypracujú programy odberu vzoriek vo vzťahu k povahe výrobkov (celé, lúpané alebo s odstránenou ulitou), teplote a času varenia, hodnotenia rizika a tieto musia spĺňať podmienky článku 6 smernice 91/493/EHS.
2. Programy uvedené v odseku 1, v prípade nesplnenia uložených noriem uvedených pod titulkami 1 a 2 prílohy, budú obsahovať záväzok:
- oznamovať kompetentným orgánom zistené skutočnosti a podniknuté kroky v súvislosti s neuspokojivými várkami, ako aj opatrenia, ktoré upravuje ďalšia zarážka,
- skontrolovať metódy dohľadu a kontroly kritických bodov s cieľom určiť zdroj kontaminácie a častejšie vykonávať analýzu vzorky,
- nedodávať na trh pre ľudskú spotrebu neuspokojivé várky, pretože v nich boli zistené patogény alebo v prípade, že sa prekročí hodnota M stafylokokov, ktorá sa upravuje titulkom 2 prílohy.
Článok 4
Dovtedy, kým sa v spoločenstve stanovia metódy mikrobiologického rozboru, metódy použité na overenie mikrobiologických noriem uvedené v prílohe budú vedecky uznané na medzinárodnej úrovni a testované v praxi. Použitá metóda rozboru musí byť zaznamenaná spolu s príslušnými výsledkami.
Článok 5
Toto rozhodnutie je adresované členským štátom.
V Bruseli, 15. decembra 1992